ΓΡΑΠΤΗ ΕΡΩΤΗΣΗ E-3483/97 υποβολή: Αλέξανδρος Αλαβάνος (GUE/NGL) προς την Επιτροπή (31 Οκτωβρίου 1997)

Θέμα: Κρούσματα σεξουαλικής κακοποίησης σε παιδικό σταθμό της Ευρωπαϊκής Ένωσης

Σύμφωνα με πληροφορίες συνδικάτων που ζήτησαν τη συμπαράσταση του Ευρωπαϊκού Κοινοβουλίου μέσω του κοινοβουλευτικού ελέγχου, κρούσματα σεξουαλικής κακοποίησης σε βάρος παιδιών 2 και 3 ετών εκδηλώθηκαν στον διοργανικό παιδικό σταθμό CLOVIS που στεγάζεται σε κτίριο της Επιτροπής.

Ερωτάται η Επιτροπή η οποία ήδη γνωρίζει το θέμα, αν παράλληλα με τη βελγική αστυνομία που επί 4μηνο διερευνά το θέμα, διενεργεί ή να πρόκειται να διενεργήσει έρευνα για τις ακριβείς συνθήκες κάτω από τις οποίες συνέβησαν τα γεγονότα καθώς και για την απόδοση ευθυνών για όσα συνέβησαν στον παιδικό σταθμό ο οποίος έχει ανατεθεί από την Επιτροπή σε ιδιωτική εταιρία. Τέλος, ποια η ευθύνη της Επιτροπής για την ασφάλεια ενός παιδικού σταθμού που στεγάζεται σε κτίριο της Επιτροπής και του οποίου οι γονείς των παιδιών του είναι όλοι εργαζόμενοι στα όργανα της Ευρωπαϊκής Ένωσης;

Με ποια κριτήρια ανατίθενται σε εταιρίες η φύλαξη των παιδιών των εργαζομένων της Ευρωπαϊκής Ένωσης και πως επιλέγεται το προσωπικό των παιδικών σταθμών της Ευρωπαϊκής Ένωσης; Ποια επείγοντα μέτρα θα πάρει η Επιτροπή ώστε να εξασφαλίζει πλήρη ασφάλεια στα φυλασσόμενα παιδιά;

Απάντηση του κ. Liikanen εξ ονόματος της Επιτροπής (8 Δεκεμβρίου 1997)

Οι βελγικές αρχές, και όχι η Επιτροπή, είναι εκείνες που είναι αρμόδιες για τη διεξαγωγή ερευνών για ενδεχόμενες εγκληματικές ενέργειες στις οποίες αναφέρονται οι κατηγορίες περί παιδεραστίας σε έναν από τους βρεφονηπιακούς σταθμούς για παιδιά εργαζομένων στα όργανα της Ευρωπαϊκής Ένωσης. Η Επιτροπή προσπάθησε να ενεργήσει έχοντας πάντα ως γνώμονα την προστασία των συμφερόντων όλων των άμεσα θιγόμενων ατόμων. Για το σκοπό αυτό, έκανε ό,τι μπορούσε για να παράσχει τη βοήθειά της στις έρευνες των δικαστικών αρχών. Ο ρόλος της Επιτροπής αναγκαστικά περιορίστηκε στην παροχή βοήθειας όπου της ζητήθηκε, με τη λήψη κάθε δυνατού προληπτικού μέτρου, καθώς και με την ενημέρωση και στήριξη των ενδιαφερόμενων γονέων χωρίς να θίξει τις λεπτές δικαστικές έρευνες.

Υπάρχουν τέσσερις βρεφονηπιακοί σταθμοί για παιδιά κοινοτικών υπαλλήλων στις Βρυξέλλες: Palmerston, Beaulieu, Clovis και Eastman. Για τον τελευταίο, υπεύθυνο είναι το Κοινοβούλιο. Οι πρώτοι δύο βρεφονηπιακοί σταθμοί είναι εγκατεστημένοι σε κτίρια ενοικιασμένα από την Επιτροπή και η διαχείρισή τους ασκείται απευθείας από τις υπηρεσίες της Επιτροπής. Ο τρίτος, Clovis, είναι ένας καινούργιος βρεφονηπιακός σταθμός, που άνοιξε τον Ιούνιο του 1995 σε ιδιόκτητο κτίριο της Επιτροπής και για τη λειτουργία του οποίου υπεύθυνη είναι η Esedra, εταιρεία που είναι εγγεγραμμένη στο Βέλγιο και έχει συσταθεί από δύο ιταλικές εταιρείες, την Aristea και την CIR. Μετά από διαγωνισμό που προκηρύχθηκε με πρωτοβουλία της Επιτροπής ((EE C 366 της 22.12.1994. )), στις δύο αυτές εταιρείες κατακυρώθηκε το 1995 σύμβαση με την οποία ανέλαβαν τη λειτουργία του βρεφονηπιακού σταθμού. Όσον αφορά τον Clovis, ο ρόλος της Επιτροπής περιορίζεται στη συντήρηση του κτιρίου και άλλες εργασίες, στην παροχή υλικής υποδομής και εξοπλισμού, στην επίβλεψη θεμάτων υγείας και ασφάλειας, στη διάθεση φυλάκων και στην παροχή ιατρικών διευκολύνσεων, συμπεριλαμβανομένου και ενός ειδικευμένου παιδιάτρου. Η Επιτροπή διαχειρίζεται τις αιτήσεις και τη χορήγηση θέσεων στον βρεφονηπιακό σταθμό, καθώς και παρακολουθεί και αξιολογεί τις παιδαγωγικές δραστηριότητες.

Σύμφωνα με τις διατάξεις της συγγραφής υποχρεώσεων και της σύμβασης που δεσμεύει τον υπεργολάβο με την Επιτροπή, ο αντισυμβαλλόμενος οφείλει, μεταξύ άλλων, να απασχολεί προσωπικό που να πληροί όλες τις απαιτούμενες προϋποθέσεις όσον αφορά την εμπειρία, τα διπλώματα, την κατάρτιση, το πιστοποιητικό ποινικού μητρώου και το ιατρικό πιστοποιητικό αρτιμελείας. Ο υπεργολάβος οφείλει επίσης να συμμορφωθεί με την τήρηση των ποσοστών πλαισίωσης του προσωπικού και με τις ελάχιστες προδιαγραφές προσλήψεων που απαιτούνται από τη συγγραφή υποχρεώσεων. Σε όλη τη διάρκεια της σύμβασης και των ενδεχόμενων παρατάσεών της, ο αντισυμβαλλόμενος ευθύνεται για τις ζημίες που, εκ του γεγονότος ή κατά την παροχή των υπηρεσιών, θα μπορούσε να προξενήσει στα άτομα, συμπεριλαμβανομένων των παιδιών, στους χώρους και στον εξοπλισμό που παρέχει η Επιτροπή. Σε περίπτωση που διαπιστωθεί παραίτηση, ανεπάρκεια ή παράλειψη του υπεργολάβου όσον αφορά την τήρηση των συμβατικών του υποχρεώσεων, η Επιτροπή μπορεί να προβεί είτε στην αναστολή των πληρωμών είτε στην καταγγελία της σύμβασης.

Στο παρόν στάδιο και κατά τη διεξαγωγή της τρέχουσας έρευνας, η Επιτροπή διαβεβαίωσε τους γονείς ότι έχουν ληφθεί όλα τα ενδεδειγμένα μέτρα για την προστασία της ασφάλειας των παιδιών και ότι θα τους παράσχει κάθε χρήσιμη πληροφορία σχετικά με την πρόοδο της έρευνας.